Serviciile speciale poloneze au descoperit şi dezactivat dispozitive de ascultare într-o încăpere în care consiliul de miniştri al Poloniei urma să aibă marţi o reuniune, a anunţat purtătorul de cuvânt al serviciilor speciale, informează Reuters.
Polonia, un hub al livrărilor militare occidentale pentru Ucraina, care luptă împotriva invaziei ruse, se află în stare de alertă ridicată pentru orice semn de activitate de spionaj, scrie Agerpres.
„Serviciul de Protecţie a Statului, în cooperare cu Agenţia de Securitate Internă, au detectat şi dezactivat aparate ce puteau fi folosite pentru ascultare într-o cameră în care urma să aibă loc astăzi o reuniune a Consiliului de Miniştri, la Katowice", a scris Jacek Dobrzynski pe platforma socială X.
„Serviciile desfăşoară în continuare activităţi în acest sens", a adăugat Dobrzynski.
Luni, guvernul de la Varşovia a anunţat că verifică dacă un judecător polonez care avea acces la informaţii confidenţiale şi a cerut azil politic în Belarus desfăşurase activităţi de spionaj.